© Sophia Institute Press, 2020

Box 5284, Manchester

NH 031 08, USA

www.SophiaInstitute.com

Copyright © 2020 by Kathleen Beckman

z amerického originálu: Prayers for Family Healing and Deliverance – Appendix A of the book A Family Guide to Spiritual Warfare: Strategies for Deliverance and Healing

Vydal: © Zachej.sk, 2023

Preklad: © Miroslav Olas

Grafika: © Bookwork.sk

Jazyková korektúra: Michaela Gočalová

Biblické citáty sú uvedené podľa oficiálneho katolíckeho prekladu Svätého písma (SSV, 2016).

Nihil obstat: prof. ThDr. Cyril Hišem, PhD.

Imprimatur: Mons. Bernard Bober, arcibiskup metropolita,

ABÚ Košice – prot. č. 238/23 z 28. 3. 2023

ISBN: 978-80-8211-500-3 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

Modlitby
za uzdravenie
a oslobodenie
rodín

Tieto modlitby sú výňatkom knihy
Ako oslobodiť a uzdraviť rodiny, ktorú vydal
Zachej.sk v roku 2022.

Modlitba za prelomenie
generačného prekliatia

Pane Ježišu Kriste, vtelený Syn Boha Otca, ty si sa rozhodol vstúpiť do ľudských dejín a v lone ťa nosila presvätá Matka, daj, prosím, aby už žiaden démon, ktorý mohol vstúpiť do mojej dedičnej línie pre hriechy niektorého z mojich predkov, neprešiel do ďalších generácií. Ak sa zlí duchovia dostali do generačnej línie hriechom jedného alebo viacerých mojich predkov, prosím ťa, odpusť im časný trest spôsobený ich hriechom a osloboď nás od démonov v našich životoch.

Preblahoslavená Panna Mária, prosím ťa, aby si obetovala Bohu Otcovi drahocenné telo, krv, dušu i božstvo tvojho Syna ako zadosťučinenie za hriechy tých predkov, ktorí mohli vniesť zlých duchov do mojej rodovej línie, ako aj za všetky následné hriechy, ktoré mohli byť dôsledkom pôsobenia zlých duchov na predkov z mojej línie. Ak bol do môjho rodu zavlečený nejaký zlý duch v dôsledku kliatby alebo zloby spáchanej niekým mimo mojej rodiny, prosím ťa, Ježišu, daruj mi milosť z celého srdca tejto osobe odpustiť a zlom kliatbu alebo zlozvyk, ak ešte stále pretrváva. Bože, Otče, odpúšťam tejto osobe všetky následky hriechu, ktorého sa mohla dopustiť voči môjmu rodu, a všetky škody, ktoré mohla spôsobiť.

Ježišu, prosím ťa, odpusť mi všetky hriechy, ktoré môžu byť dôsledkom generačných duchov v mojej rodine, a pokorne ťa žiadam, aby si zablokoval akúkoľvek moc, ktorú mohli zlí duchovia získať v mojej rodovej línii v dôsledku môjho vlastného hriechu. Uzdrav všetky rany členov mojej rodiny, ku ktorým došlo v dôsledku generačného ducha. Zaväzujem sa a pri plnom vedomí rázne a úplne odmietam akýkoľvek hriech či duchovný nedostatok, ako aj všetky pokušenia, lákadlá a moc, ktorú nado mnou mohol mať generačný duch z dôvodu môjho hriechu alebo hriechu akejkoľvek inej osoby. Robím tak vo svätom mene Ježiša a Márie a v mene Otca i Syna i Ducha Svätého. Amen.¹

Modlitba proti každému zlu

Nech na mňa zostúpi Duch nášho Boha, Otca, Syna a Ducha Svätého, Najsvätejšej Trojice, Nepoškvrnenej Panny Márie, anjelov, archanjelov a nebeských svätých. Pane, prosím ťa, očisť ma, pretváraj ma a naplň moju dušu tvojím duchom. Odožeň odo mňa všetky sily zla, znič ich, poraz ich, aby som vyzdravel/a a mohol/mohla konať dobré skutky. Vyžeň zo mňa všetky kliatby, čary, čiernu mágiu, zlé väzby, prekliatia, urieknutia, diabolské zamorenie, útlak, posadnutosť; všetko, čo je zlé a hriešne; žiarlivosť, podlosť, závisť a fyzické, psychické, morálne, duchovné i diabolské neduhy. Spáľ v pekelnom ohni všetkých týchto zlých duchov, aby sa už nikdy nedotkli mňa ani žiadneho iného tvora na tomto svete. Prikazujem a vyzývam všetky sily, ktoré ma obťažujú – mocou všemohúceho Boha, v mene Ježiša Krista, nášho Spasiteľa, na príhovor Nepoškvrnenej Panny Márie, aby ma raz a navždy opustili a odišli do večného pekla, kde budú zviazané svätým Michalom, svätým Rafaelom a anjelmi strážnymi a rozdrvené pätou Nepoškvrnenej Panny Márie. Amen.²

Rodinná modlitba o ochranu

Dobrorečíme tvojmu menu, Pane, za to, že si poslal svojho vteleného Syna, aby sa stal súčasťou rodiny a aby tak, ako žil rodinný život, prežíval aj jej radosti i starosti. Prosíme ťa, bdej nad touto rodinou, ochraňuj ju, aby sa jej členovia v tvojej milosti tešili z blahobytu, získali neoceniteľný dar tvojho pokoja a ako domáca cirkev vydávali v tomto svete svedectvo o tvojej sláve. O to ťa prosíme skrze Krista, nášho Pána. Amen.³

Koniec ukážky